**Nõo valla 2024. aasta eelarve lühiülevaade**

Vald kinnitas prioriteedid 2024. aastaks Nõo valla eelarvestrateegias 2024 – 2027, mis kinnitati Nõo Vallavolikogu määrusega nr 40 21.09.2023. Arvestatud on ka Nõo valla arengukava 2023 – 2039, mis kinnitati Nõo Vallavolikogu määrusega nr 16 13.10.2022. Arengukava valmimise järgselt koostatakse nüüd Nõo valla üldplaneeringut. Üldplaneering on väga tugevalt seotud arengukavaga näidates kavandatava arengu plaanilist projektsiooni.

2024. aasta eelarve koostamisel korrigeeriti alaeelarveid lähtudes täpsustunud vajadustest ja võimalustest.

**Prioriteedid 2024. aastaks:**

* Investeeringud haridusasutuste hoonetesse ja rajatistesse; uute planeeringutega on oluline välja selgitada kuhu rajada vajalikud uued hooned/juurdeehitused täiendavate kohtade loomiseks nii lasteaias kui ka koolis.
* Taristu arendamine: investeeringud teedesse ja tänavatesse;
* Heal tasemel avalike teenuste pakkumine vallakodanikele nende jaoks vajalikes eluvaldkondades;
* Vald kui konkurentsivõimeline tööandja: valla allasutuste töötajate palgataseme hoidmine konkurentsivõimelisena;
* Jätkusuutliku eelarvepositsiooni tagamine.

**Põhitegevuse tulud**

**2024. aasta eelarves on planeeritud põhitegevuse tulud 9,5 miljonit eurot - see on 1,0 miljonit eurot ehk 12% rohkem kui 2023. aasta eelarve.**

* Eelarve tuludest 65 % ehk 6,1 miljonit moodustavad maksutulud ( eelmise aastaga võrreldes +14%). Tulumaksu laekumise prognoosimisel on lähtutud riigi poolt tehtud muudatustest tulumaksuseadusesse. Maamaksu osas on arvestatud uute maamaksumääradega, mis jõustusid 01.01.2024.
* Saadavad toetused moodustavad eelarve tuludest 30%, ulatudes 2,9 miljoni euroni (võrreldes eelmise aastaga suurenemine 7%). Tasandusfond arvestatud uute parameetritega, toetusfondis arvestatud riigipoolseid muudatusi
* Kaupade ja teenuste müügist kogutakse eelarvesse 5% ehk 0,4 miljonit eurot.
* Muud tulude summad on väikesed ega oma olulist mõju valla tulubaasile

*Joonis 1. Nõo valla 2024. aasta eelarve tulude struktuur*

**Põhitegevuse kulud**

**2024. aasta eelarves on planeeritud põhitegevuse kulud 9,1 miljonit eurot - see on 0,6 miljonit eurot ehk 7% enam kui 2023. aasta eelarve kulud.**

**Põhitegevuse kulud jaotuvad järgmiselt:**

* **haridusvaldkonnale** on planeeritud 62% ehk 5,7 miljonit eurot;
* **kultuuri-, vaba aja ja spordivaldkonnale** planeeritud 12% ehk 1,1 miljonit eurot;
* **teede- ja tänavate, haljasalade ning elamu-ja kommunaalmajanduse korrashoiuks** planeeritud 10 % ehk 0,9 miljonit eurot;
* **sotsiaalvaldkonnale** planeeritud 9% ehk 0,8 miljon eurot;
* **üldvalitsemisele** planeeritud 7% ehk 0,6 miljonit eurot;
* **reservfondi** osatähtsus eelarve põhitegevuskuludest on 1% ehk 90 tuhat eurot.

*Joonis 2 Põhitegevuse kulud majandusliku sisu alusel valdkonniti 2024. aastal võrreldes 2023.aasta eelarvega (tuhat eurot).*

**Investeerimistegevus**

**2024.aasta eelarves on planeeritud investeeringuteks 2,4 miljonit eurot, mis on 0,4 miljonit eurot rohkem 2023. aasta planeeritud investeeringumahust.**

*Joonis 3 Investeeringud valdkondade ja finantseerimisallikate kaupa 2024. aastal võrrelduna 2023. aasta eelarvega (tuhat eurot)*

Investeeringute ellu viimiseksplaneeritakse võtta 2024. aastal 1,0 miljonit eurot laenu.

**Finantsseis**

* **Omafinantseerimisvõime** ehk põhitegevuse tulude ja põhitegevuse kulude vahe on summas 0,4 miljonit eurot. Valla eesmärk on hoida tulude ja kulude vahe positiivne, et säilitada investeerimisvõimekust.
* **Netovõlakoormus** (kohustused miinus likviidsed varad) peale kohustuste tasumist 2024. aasta lõpuks 47,9 % ehk 4,8 miljonit eurot. Seaduse kohaselt on valla ülempiiriks 80% (kuni 2024. aastani).
* **Likviidsete varade maht** 2024. aasta lõpuks oli Nõo vallas 1,57 miljonit eurot.

Eelarve kujunemisest, arvnäitajatest ja jaotusest valdkondade lõikes on pikemalt kirjutatud Nõo valla 2024. aasta eelarve seletuskirjas, mis on kättesaadav aadressil: https://nvv.ee/706

Koostanud Pille Sügis

Finantsjuht

pille.sugis@nvv.ee